SUSCO พุ่งเกือบ 8% แรงสุดในรอบ 1 ปี 6 เดือน ลุ้นกำไร Q4/59 โตแกร่งรับไฮซีซั่น
SUSCO พุ่งเกือบ 8% แรงสุดในรอบ 1 ปี 6 เดือน ลุ้นกำไร Q4/59 โตแกร่งรับไฮซีซั่น ล่าสุด ณ เวลา 14.40 น. ราคาอยู่ที่ 3.60 บาท บวก 0.26 บาท หรือ 7.78% สูงสุดที่ 3.72 บาท ต่ำสุดที่ 3.36 บาท มูลค่าซื้อขายที่ 147.84 ล้านบาท 
28 ต.ค. 2559

ผู้สื่อข่าวรายงานว่า ราคาหุ้นบริษัท ซัสโก้ จำกัด (มหาชน) หรือ SUSCO ณ เวลา 14.40 น. ราคาอยู่ที่ 3.60 บาท บวก 0.26 บาท หรือ 7.78% สูงสุดที่ 3.72 บาท ต่ำสุดที่ 3.36 บาท มูลค่าซื้อขายที่ 147.84 ล้านบาท ขณะที่ดัชนีตลาดหุ้นไทยโดยรวมลบ 0.14%

โดยราคาหุ้นปรับตัวขึ้นแรงสุดในรอบ 1 ปี 6 เดือน นับตั้งแต่ราคาหุ้นอยู่ที่ 3.58 บาท เมื่อวันที่ 28 เม.ย.59 ซึ่งปัจจัยที่ส่งผลให้ราคาหุ้นปรับตัวขึ้นแรงมาจากการที่บริษัทระบุว่าในไตรมาส 4/59 นี้ธุรกิจจะเข้าไฮซีซั่น ซึ่งจะส่งผลให้ผลการดำเนินงานไตรมาสดังกล่าวออกมาดี
นายชัยฤทธิ์ สิมะโรจน์ กรรมการผู้จัดการ บริษัท ซัสโก้ จำกัด (มหาชน) หรือ SUSCO เปิดเผยว่า แนวโน้มผลการดำเนินงานในไตรมาส 4/2559 จะเห็นภาพการเติบโตที่เพิ่มมากขึ้นได้อย่างต่อเนื่อง และจะมีการรับรู้รายได้จากการขายน้ำมันชัดเจนที่สุดของปี เนื่องจากเข้าสู่ช่วงฤดูกาลขายของธุรกิจ (ไฮซีซัน) ที่มีช่วงเทศกาลวันหยุดยาว ส่งผลให้คนมีการเดินทางกลับบ้านต่างจังหวัด และท่องเที่ยวมากกว่าช่วงเวลาอื่นๆ ของปี มีโอกาสเห็นยอดขายน้ำมันของบริษัททำสถิติใหม่ได้
ทั้งนี้ มองว่าราคาน้ำมันโลกยังคงสามารถทรงตัวในทิศทางเชิงบวกต่อไปได้ ส่งผลเชิงบวกต่อการรับรู้รายได้ของบริษัทให้มีมากขึ้น โดยมั่นใจว่ายอดขายน้ำมันปีนี้จะเป็นไปตามเป้าที่วางไว้ราว 1.1 พันล้านลิตร ซึ่งคิดเป็นการเติบโตที่เพิ่มขึ้นจากปีก่อนไม่ต่ำกว่า 15% และจากปัจจัยที่กล่าวมา ทำให้บริษัทเชื่อว่าผลการดำเนินงานในสิ้นปีนี้ จะเห็นการเติบโตของรายได้เป็นไปตามเป้าที่วางไว้ไม่ต่ำกว่า 2 หมื่นล้านบาท หรือเพิ่มขึ้นจากปี 2558 ที่มีรายได้รวมอยู่ที่ 1.96 หมื่นล้านบาทแน่นอน